Verdikt medzinárodných a domácich právnych expertov: „Nepriame vyvlastnenie a protiústavnosť návrhu Ivana Valentoviča“

Skupina renomovaných medzinárodných právnikov označuje návrh novelizácie zákona č.581/2004 Z.z. o zdravotných poisťovniach, ktorý predložil minister zdravotníctva SR Ivan Valentovič,  za nepriame vyvlastnenie, ktoré je v rozpore s medzinárodnými zmluvami o ochrane investícií. 

Domáci experti na ústavné právo, ako aj zahraniční experti z oblasti medzinárodného práva považujú návrhy Ivana Valentoviča za protiústavné. Vyplýva to z 3 nezávislých právnych posudkov, ktoré si dalo vypracovať Združenie zdravotných poisťovní (ZZP SR). 

„V otázke ochrany investícií sme oslovili popredných medzinárodných odborníkov. Ich verdikt je jasný. Minister Valentovič navrhuje nepriame vyvlastnenie súkromných zdravotných poisťovní, čím hrubo zasahuje do ich majetkových práv. Ak by bol takýto návrh presadený, s takmer stopercentnou istotou dôjde k žalobám pred medzinárodným rozhodcovským tribunálom. Slovenská republika utrpí vážnu finančnú, ale aj morálnu ujmu“, uviedol Igor Dorčák, prezident ZZP SR.

„Je nepochopiteľné, že minister Valentovič už po tretíkrát predkladá návrh, ktorý je zároveň v masívnom konflikte s Ústavou SR. Okrem vlastného ideologického presvedčenia, minister nevie verejnosti transparentne a jasne vysvetliť, o aké relevantné právne posudky sa  opiera“, povedal Eduard Kováč, výkonný riaditeľ ZZP SR. 

Združenie zdravotných poisťovní, zároveň posiela svoje zásadné pripomienky k návrhu novelizácie zákona v rámci medzirezortného pripomienkového konania. 


„Veríme, že pod takýto právny paškvil sa opätovne odmietne podpísať legislatívna rada vlády SR. Chceme vysloviť presvedčenie, že aj nezávislé právne názory donútia ministra Valentoviča, aby po takmer roku svojho pôsobenia, začal riešiť skutočné a nie zástupné problémy svojho rezortu“, uzavrel Igor Dorčák.  

Príloha č.1


Závery z 3 právnych posudkov
1. Stanovisko tímu medzinárodných expertov
· Združenie zdravotných poisťovní SR sa obrátilo na Prof. Dr. et Mgr. Ing. Alexandra Bělohlávka, Dr. h. c., renomovaného českého advokáta a vysokoškolského pedagóga, so žiadosťou o vypracovanie odborného posudku týkajúceho sa navrhovanej novelizácie slovenskej právnej úpravy zdravotných poisťovní, a to najmä z pohľadu zahraničných investícií a ich medzinárodnoprávnej ochrany

· Za účelom prípravy odborného posudku bol zostavený medzinárodný tím právnikov, ktorý tvorili uznávaní medzinárodní experti na arbitráž a medzinárodné právo (vrátane ochrany zahraničných investícií) páni Matthias Scherer, Veiso Heiskanen a Antoine Romanetti. 

· Z vykonanej analýzy vyplýva, že prijatím Návrhu zákona by došlo k zásahu do investície zahraničných investorov v slovenských zdravotných poisťovniach, ktorý by porušoval kritériá legality, najmä princíp právnej istoty a zásadu tzv. legitímneho očakávania, tieto investície by sa stali ekonomicky bezpredmetnými, keďže by stratili svoj prvotný účel. Ďalej citujeme: „Existence spravedlivé rovnováhy mezi zájmy jednotlivce a státu je zde naprosto opomíjena … daný návrh je zcela účelově likvidační. Pokud by se opravdu mělo jednat o přiměřenou regulaci, bylo by možné si představit rovnovážnější řešení, které by zahrnovalo alespoň nějakou formu odškodnění či podobnou opatření ve prospěch pojišťoven.“.
· posudok pokladá navrhované opatrenia z hľadiska medzinárodnoprávnej  ochrany zahraničných investícií za protiprávne.
· Posudok dochádza k záveru, že Návrh zákona nepredstavuje uplatnenie legitímneho práva Slovenskej republiky regulovať určité oblasti štátneho záujmu bez povinnosti poskytnúť dotknutému investorovi odškodnenie. Ide totiž o opatrenie, ktoré deklarovaný verejný záujem napĺňa neprimeranými prostriedkami, je diskriminačné a porušuje medzinárodnoprávny princíp dobromyseľnosti.
· odborný posudok analyzuje aj ďalšie opatrenia Návrhu zákona popri zavedení neziskového statusu súkromných zdravotných poisťovní, a to najmä bezplatnosť prevodov poistných kmeňov a obmedzenie správnych výdavkov. Prakticky u všetkých modelových situácií posudok potvrdzuje existenciu porušenia konkrétneho medzinárodného záväzku Slovenskej republiky, najmä podľa bilaterálnych investičných dohôd s Holandskom a Rakúskom.
Pokiaľ ide o výšku odškodnenia, posudok uvádza: „..  je velice pravděpodobné, že výsledkem přijetí této úpravy bude, že její případný finanční přínos, který by mohl Vládě SR plynout, bude zcela anulován v důsledku závažných odpovědnostních závazků, které vzniknou vůči poškozeným zahraničním investorům. Tyto závazky budou velice pravděpodobně takové výše, že dojde k celkovému zpochybnění ekonomického přínosu celé „legislativní akce.“ 

Kto je prof. Bělohlávek?

· Prezident Svetovej asociácie advokátov (The World Association of Lawyers) vo Washingtone D.C. – podrobné informacie viz www.worldjurist.org”

· Člen vedenia Svetovej asociácie právnikov (The World Jurist Association( vo Washingtone D.C. – podrobné informace viz www.worldjurist.org”

· Rozhodca Rozhodcovského súdu pri Hospodárskej komore Českej republiky a Agrárnej komore Českej republiky v Prahe – zapisaný ako rozhodca pre domáce a medzinárodné spory

· Rozhodca Mezinárodného rozhodcovského súdu pri Hospodárskej komore Rakúska/ Viedeň

· Rozhodca Mezinárodného rozhodcovského súdu pri Mezinárodnej obchodnej komore (International Chamber of Commerce) v Paríži/Francúzsko

· Rozhodca Mezinárodního rozhodcovského súdu Obchodnej a priemyselnej komory Ukrajiny / Kijev

2. Posudky súladu s Ústavou SR

a) Stanovisko doc. JUDr. Radoslav Procházka, PhD., JSD

· javí sa ako nepochybné, že kladný výsledok hospodárenia je majetkovou hodnotou podliehajúcou ochrane podľa čl. 20 ústavy a že právo nakladať s takouto majetkovou hodnotou je integrálnou súčasťou vlastníckeho práva.

· vychádzajúc z doterajšej judikatúry Ústavného súdu i Európskeho súdu pre ľudské práva sa domnievam, že v predloženej podobe navrhovaná zmena § 15 ods. 2 písm. b) zákona predstavuje neprípustný zásah do legitímnych vlastníckych očakávaní, t.j. zakladá nesúlad s čl. 20 ods. 1 ústavy v spojení s čl. 1 ods. 1 ústavy. 
Záver:
Absencia ustanovení, týkajúcich sa použitia kladného výsledku hospodárenia vytvoreného za pôsobnosti zákona v platnom znení, zakladá nesúlad návrhu novely s čl. 20 ods. 1 v spojení s čl. 1 ods. 1 ústavy, t.j. s ochranou vlastníckeho práva v spojení s ochranou dôvery v nadobudnuté práva.

b) Stanovisko advokátskej kancelárie Buzinger & Partners
· sme toho názoru, že predmetný návrh novely zákona o zdravotných poisťovniach vypracovaný a predložený do pripomienkového konania Ministerstvom zdravotníctva Slovenskej republiky (materiál číslo: 16977/2007 – OL), zakladá odôvodnené pochybnosti o súlade navrhovanej právnej úpravy s článkom 1 ods. 1, článkom 2  ods. 2, článkom 12 ods. 2, článkom 35 ods. 1 v spojení s článkom 13 ods. 4 a článkom 20 ods. 1 a 4 v spojení s článkom 13 ods. 4 Ústavy Slovenskej republiky, ako aj s článkom 1 Dodatkového protokolu č. 1 k Európskemu dohovoru o ochrane ľudských práv a základných slobôd.

· navrhovaná právna úprava je v rozpore s princípom právneho štátu. Predmetný návrh zákona neprípustným a ústavne nekonformným spôsobom zasahuje do právnej istoty súkromných zdravotných poisťovní a ich akcionárov založenej na dôvere v trvácnosť, stabilitu a racionálnosť súčasnej platnej právnej úpravy. Predložený návrh zákona porušuje zákaz spätného (retroaktívneho) pôsobenia právnych predpisov a požiadavky ochrany legálne nadobudnutých práv, osobitne práv majetkových (vlastníckych).
· Navrhovaná právna úprava ústavne neprípustným (neprimeraným) spôsobom zasahuje do základného práva súkromných zdravotných poisťovní podnikať a základného práva vlastniť a pokojne užívať majetok. Predložený návrh zákona nezachováva spravodlivú rovnováhu medzi požiadavkami verejného záujmu a požiadavkami ochrany základných práv súkromných zdravotných poisťovní a odporuje zásade proporcionality. 

